作者:程和仲
標題:沁園春
內容:呼伯雅來，滿進松精，致壽於公。況富矣錦囊，吟邊得句，森然武庫，書裡稱雄。亭長新封，畝宮雅趣，一笑侯王名位穹。閒官守，任平章批抹，明月清風。年年申慶桑蓬。幸至節今晨恰又逢。想靄靄其祥，瑞雲闓兆，綿綿之算，線日增紅。一段文章，三千功行，名在長生寶籙中。人間窄，待驂鸞駕鶴，上祝融峰。